شاہ عبد الستار بوڑیوی

شاہ عبد الستار مفتاحی بوڑیوی (پیدائش: 1933ء) بھارت سے تعلق رکھنے والے دیوبندی عالم دین و صاحبِ نسبت بزرگ ہیں۔ وہ مسیح اللہ خان جلال آبادی کے خلیفہ و مُجاز ہیں۔ ان کی زندگی تدریسی، تنظیمی اور اصلاحی خدمات پر مشتمل ہے۔

 ابتدائی و تعلیمی زندگی 
شاہ عبد الستار مفتاحی بوڑیوی 1933ء کو موضع شیر پور، ضلع سہارنپور، برطانوی ہند میں پیدا ہوئے۔ ان کے والد، قاری عبد الکریم، ایک دینی مزاج رکھنے والے کسان تھے۔ ابتدائی تعلیم مقامی مکتب سے حاصل کی، پھر 1945ء میں مدرسہ فیض ہدایت رحیمی، رائے پور میں حفظِ قرآن کا آغاز کیا۔

تقسیم ہند کے وقت کے ہنگامہ خیز حالات کے باعث وہ مدرسہ انوار القرآن، نعمت پور منتقل ہو گئے جہاں قرآن حفظ مکمل کیا۔ بعد ازاں انھوں نے مدرسہ مفتاح العلوم، جلال آباد میں تقریباً آٹھ دس سال دینی تعلیم حاصل کی۔ ان کے اساتذہ میں واجد حسین دیوبندی (والد واصف حسین ندیم الواجدی) بھی شامل ہیں۔۔

 عملی زندگی 
تعلیم کی تکمیل کے بعد بوڑیوی نے مدرسہ انوار القرآن میں تدریسی خدمات انجام دیں۔ 1387ھ میں حالات کی وجہ سے انھوں نے بوڑیہ، ہریانہ کا رخ کیا جہاں ملا جی عبد الکریم کے مکتب فیض العلوم میں شامل ہوئے۔

یہ علاقہ 1947ء کے فسادات سے ویران ہو چکا تھا۔ بوڑیوی نے یہاں تجوید کے ساتھ قرآن کریم کی تعلیم کو فروغ دیا۔ ان کی کوششوں سے یہ ادارہ علاقہ کا نمایاں مدرسہ بن گیا اور متعدد حفاظ تیار ہوئے۔ تقریباً 20 سال اس ادارے سے وابستہ رہنے کے بعد انھوں نے مدرسہ ضیاء القرآن، بوڑیہ کی بنیاد رکھی، جو علاقائی سطح پر اہم دینی مرکز بن گیا۔

وہ عالم دین و شیخِ طریقت ہونے کے ساتھ ساتھ وہ ایک شاعر بھی ہیں۔

 بیعت و خلافت 
شاہ عبد الستار مفتاحی بوڑیوی کو مسیح اللہ خان جلال آبادی سے اجازتِ بیعت و خلافت حاصل ہے۔ اس کے علاوہ انھیں عبد القادر رائے پوری کے خلفا مکرم حسین سنسار پوری اور حافظ عبد الرشید سے، نیز دیگر بزرگوں سے بھی خلافت حاصل ہے۔

بوڑیوی کے مُجازین و خُلفا میں واصف حسین ندیم الواجدی، عبد اللہ معروفی اور محمد ساجد کھجناوری شامل ہیں۔

 حوالہ جات 

زمرہ:1933ء کی پیدائشیں
زمرہ:بقید حیات شخصیات
زمرہ:ہندوستان کے مسلمان مذہبی رہنما
زمرہ:دیوبندی شخصیات
زمرہ:بھارت کے سنی علما
زمرہ:ہندوستانی قراء قرآن
زمرہ:ہندوستانی صوفیا
زمرہ:ضلع سہارنپور کی شخصیات